b'\n_START_ARTICLE_\nValpuri Urpiainen\n_START_PARAGRAPH_\nValpuri Urpiainen\xc2\xa0(k.\xc2\xa01692)\xc2\xa0tuomittiin kuolemaan avionrikkomuksesta Suomessa 1600-luvulla. Oikeudenk\xc3\xa4ynti on ollut historiallisen tutkimuksen kohteena._NEWLINE_Valpuri Urpiainen oli talonpoikaisen Matti Kotilaisen vaimo Pielisj\xc3\xa4rvell\xc3\xa4. Mies oli valittu mieromieheksi eli viem\xc3\xa4\xc3\xa4n pit\xc3\xa4j\xc3\xa4l\xc3\xa4isten valitus raskaasta verotuksesta kuninkaan kuultavaksi Tukholmaan. Matkat kestiv\xc3\xa4t kauan ja Kotilainen oli teht\xc3\xa4v\xc3\xa4ss\xc3\xa4 kaikkiaan nelj\xc3\xa4 kertaa._NEWLINE_Toiselta matkaltaan palatessaan Matti sai tiet\xc3\xa4\xc3\xa4 vaimonsa maanneen talon rengin kanssa ja tulleen raskaaksi. S\xc3\xa4ilyneiden asiakirjojen mukaan Valpuri oli puolustautunut sanoen: "Se kuin is\xc3\xa4nn\xc3\xa4n sijaan j\xc3\xa4tet\xc3\xa4\xc3\xa4n, se is\xc3\xa4nn\xc3\xa4n ty\xc3\xb6t\xc3\xa4 tekee." Valpuri l\xc3\xa4hti tapauksen johdosta kotitilalta ensin Ven\xc3\xa4j\xc3\xa4lle ja sen j\xc3\xa4lkeen Sotkamoon. Synnytetty\xc3\xa4\xc3\xa4n pojan h\xc3\xa4n asettui asumaan vanhempiensa luo. Matti haki eroa ja sai sen samana vuonna 1689._NEWLINE_Valpuri Urpiainen yritti palauttaa kunniaansa talvik\xc3\xa4r\xc3\xa4jill\xc3\xa4 1691. Suotuisan p\xc3\xa4\xc3\xa4t\xc3\xb6ksen sijaan tuomari totesi h\xc3\xa4nen syyllistyneen kaksinkertaiseen huoruuteen ja tuomitsi h\xc3\xa4net kuolemaan. Tuomiot raskaimmista rikoksista alistettiin Turun hovioikeuden vahvistettaviksi ja Valpuri vietiin k\xc3\xa4r\xc3\xa4jilt\xc3\xa4 kruunun tyrm\xc3\xa4\xc3\xa4n odottamaan oikeuden lopullista p\xc3\xa4\xc3\xa4t\xc3\xb6st\xc3\xa4. _NEWLINE_Valpurin lopullista kohtaloa ei tiedet\xc3\xa4, koska Turun hovioikeuden arkistot tuhoutuivat palossa 1827. Kaksinkertainen huoruus oli kuitenkin niin raskas rikos, ett\xc3\xa4 hovioikeus j\xc3\xa4tti kuolemantuomion usein voimaan. Valpuri Urpiainen todenn\xc3\xa4k\xc3\xb6isesti mestattiin vuoden 1691 tai 1692 aikana. H\xc3\xa4nen miehens\xc3\xa4 Matti Kotilainen karkotettiin samoihin aikoihin maanpakoon kruunua vastaan niskoittelusta Ruotsin Pommeriin, miss\xc3\xa4 h\xc3\xa4n luultavasti menehtyi pian t\xc3\xa4m\xc3\xa4n j\xc3\xa4lkeen.'